Pääministeri Alexander Stubb teki oppositiolle poikkeuksellisen ehdotuksen kesken hallituksen budjettiesityksen lähetekeskustelua. Stubb kehui suurimpien oppositiopuolueiden, perussuomalaisten ja keskustan ehdotuksia sääntelyn keventämiseksi.

– Ehdotan, että me kokoonnumme kaikki, oppositio ja hallituspuolueet neuvonpitoon. Käymme läpi, millä tavalla voimme purkaa sääntelyä, kutsui pääministeri opposition valmisteluun.

Keskusta ei ainakaan heti hyväksynyt kutsua. Sen sijaan puheenjohtaja Juha Sipilä ilmaisi tuohtumuksensa siitä, ettei pääministeri ollut vastannut keskustan samankaltaiseen esitykseen.

– Haastoin kesäkuussa kaikkien puolueiden puoluejohtajat esittämään sata norminpurkuehdotusta. Toteutimme sen omalta osaltamme.

– Odotamme nyt niitä 700 uutta ehdotusta. Ja kun ne on pöydällä, mielelläni kokoonnumme jatkamaan keskustelua byrokratian, normien purkamisesta, vastasi Sipilä Stubbille.

Keskusta julkisti itse listansa 101 turhaa normia eduskuntaryhmänsä kesäkokouksessa Hyvinkäällä elokuussa.

Sipilä oli kerännyt turhiksi kutsumiaan normeja yleisötilaisuuksissa polkupyörämatkallaan Rovaniemeltä Hyvinkäälle.

Keskusta haluaa esimerkiksi, että kuorma-autojen kuljettajayrittäjät saisivat lopettaa työaikakirjanpidon. Mikroyrittäjien kirjanpidon keskusta sallisi tiliotepohjaisena.

Keskustan Reijonen: Kuvaa hallituksen toimintakyvyttömyyttä

Hallituksen rakennepoliittisen ohjelman yksi tavoitteista on normitalkoot eli sääntelyn keventäminen. Toistaiseksi hallituksen normitalkoiden saavutuksista ei ole pitkää listaa esitelty.

Keskustan kansanedustaja Eero Reijonen epäilikin, että pääministerin kutsu kuvaa hallituksen toimintakyvyttömyyttä.

– Kataisen hallituksen ohjelmassa oli jo kirjoitettu, että hallinnollista taakkaa kevennetään. Yhtään konkreettista toimenpidettä kolmeen ja puoleen vuoteen ei ole tehty, summasi Reijonen.

– Nyt kysytään oppositiota apuun. Aika heikko on kyllä toimintakyky.

Hallitus ja oppositio ovat aiemmin tällä vaalikaudella sopineet yhdessä sosiaali- ja terveydenhuollon rakenneuudistuksen periaatteista.